b"\n_START_ARTICLE_\nRoy J. Kennedy\n_START_SECTION_\nVida\n_START_PARAGRAPH_\nRealitz\xc3\xa0 els seus estudis superiors a la Universitat Cornell on es gradu\xc3\xa0 el 1920. Ampli\xc3\xa0 estudis a la Universitat de Princeton el curs 1921\xe2\x80\x9322 i es doctor\xc3\xa0 a la Universitat Johns Hopkins el 1924. Entre 1922 i 1924 tamb\xc3\xa9 treball\xc3\xa0 com a f\xc3\xadsic al National Bureau of Standards. Entre 1924 i 1927 obtingu\xc3\xa9 una beca de recerca a l'Institut Tecnol\xc3\xb2gic de Calif\xc3\xb2rnia (CalTech) i una altra el curs 1927\xe2\x80\x9328. El 1928 li fou concedida una altra beca de la John Simon Guggenheim Memorial Foundation per ampliar estudis sobre la teoria de la radiaci\xc3\xb3. El 1932 pass\xc3\xa0 a la Universitat de Washington, a Seattle.\n_START_SECTION_\nObra\n_START_PARAGRAPH_\nEntre 1929 i 1931 disseny\xc3\xa0 i dugu\xc3\xa9 a terme l'experiment de Kennedy-Thorndike. El disseny experimental \xc3\xa9s una forma modificada de l'interfer\xc3\xb2metre emprat en l'experiment de Michelson-Morley. Serv\xc3\xad com una prova per verificar indirectament la dilataci\xc3\xb3 del temps. Mentre que el resultat negatiu de l'experiment de Michelson-Morley s'explica per la contracci\xc3\xb3 de la longitud, el resultat negatiu de l'experiment de Kennedy-Thorndike requereix la dilataci\xc3\xb3 del temps. Aix\xc3\xb2 donava suport a la teoria de la relativitat especial d'Albert Einstein i contradeia la teoria de Lorentz-FitzGeralt."